CELEX: 32010Y1231(01)
Language: lv
Date: 2010-11-03 00:00:00
Title: Sadarbības nolīgums par Komisijas Lēmuma C(2010) 7499 īstenošanu starp Eiropas Komisiju un Eiropas Investīciju banku

31.12.2010   
            
            
               LV
            
            
               Eiropas Savienības Oficiālais Vēstnesis
            
            
               C 358/1
            
         SADARBĪBAS NOLĪGUMS
   par Komisijas Lēmuma C(2010) 7499 īstenošanu
   starp Eiropas Komisiju un Eiropas Investīciju banku
   2010/C 358/01
   SATURS
   
               1. NODAĻA
            
            IEVADA NOTEIKUMI
         
               1. pants
            
            Definīcijas
         
               2. pants
            
            Nolūks
         
               3. pants
            
            Sadarbības principi un satvars
         
               4. pants
            
            EIB loma
         
               5. pants
            
            Komisijas loma
         
               6. pants
            
            Pārskats par uzdevumiem
         
               2. NODAĻA
            
            PROJEKTU ATLASE
         
               7. pants
            
            Konkursa dokumentācijas sagatavošana
         
               8. pants
            
            Procedūru rokasgrāmata
         
               9. pants
            
            Uzaicinājumu iesniegt priekšlikumus sagatavošana
         
               10. pants
            
            Priekšlikumu izvērtēšana un turpmāki pasākumi
         
               3. NODAĻA
            
            KVOTU MONETIZĀCIJA, IEŅĒMUMU PĀRVALDĪBA UN IZMAKSA
         
               11. pants
            
            Kvotu nodošana EIB
         
               12. pants
            
            Kvotu monetizācija
         
               13. pants
            
            Ieņēmumu pārvaldība
         
               14. pants
            
            Ieņēmumu izmaksa
         
               4. NODAĻA
            
            NOBEIGUMA NOTEIKUMI
         
               15. pants
            
            Saistības
         
               16. pants
            
            Komisijas maksas un izdevumi
         
               17. pants
            
            Komisijas maksu un termiņu pārskatīšana
         
               18. pants
            
            EIB aizdevumi
         
               19. pants
            
            Ziņojumi
         
               20. pants
            
            Revīzija
         
               21. pants
            
            Vadības komiteja
         
               22. pants
            
            Konfidencialitāte
         
               23. pants
            
            Pārredzamība
         
               24. pants
            
            Stāšanās spēkā
         
               25. pants
            
            Nolīguma izbeigšana
         
               26. pants
            
            Regulējošie tiesību akti un strīdu izšķiršana
         
               27. pants
            
            Grozījumi, atteikumi un atļaujas
         
               28. pants
            
            Saistību nodošana
         
               29. pants
            
            Saziņa
         
               30. pants
            
            Pielikumi
         Šo sadarbības nolīgumu noslēdz
   Eiropas Komisija (turpmāk tekstā “Komisija”),
   
      Rue de la Loi/Wetstraat 200, 1049 Bruxelles/Brussel, BELGIQUE/BELGIË, kuru šā nolīguma parakstīšanai pārstāv Klimata politikas ģenerāldirektorāta ģenerāldirektors Jos DELBEKE,
   no vienas puses, un
   Eiropas Investīciju banka (turpmāk tekstā “EIB”),
   juridiskā adrese 98-100, boulevard Konrad Adenauer, 2950 Luxembourg, LUXEMBOURG, kuru šā nolīguma parakstīšanai pārstāv tās viceprezidents Simon BROOKS,
   no otras puses,
   (turpmāk tekstā Komisija un EIB kopā sauktas par “Pusēm”),
   tā kā:
   
               a)
            
            
               Direktīvas 2003/87/EK (1) 10.a panta 8. punktā noteikts, ka līdz 2015. gada 31. decembrim ir pieejami 300 miljoni kvotu, kas ES emisiju kvotu tirdzniecības sistēmā paredzētas jauno iekārtu rezervei, lai palīdzētu veicināt tādu komerciālu demonstrējumu projektu īstenošanu un ekspluatāciju, kuru mērķis ir CO2 uztveršana un ģeoloģiska uzglabāšana videi drošā veidā, kā arī inovatīvu atjaunojamās enerģijas tehnoloģiju demonstrējumu projektu īstenošanu un ekspluatāciju;
            
         
               b)
            
            
               Komisijas Lēmumā C(2010) 7499 iekļauti noteikumi un kritēriji šādu projektu atlasei un īstenošanai, kā arī pamatprincipi kvotu konvertēšanai un ieņēmumu pārvaldībai;
            
         
               c)
            
            
               ņemot vērā EIB speciālās zināšanas saistībā ar projektu atlasi un finansēšanu, Komisija ir lūgusi un EIB ir piekritusi iesaistīties Lēmuma C(2010) 7499 īstenošanā. Lēmumā izklāstīti ar projektu atlasi, kvotu monetizāciju, kā arī ieņēmumu pārvaldību un to pārvešanu dalībvalstīm saistīti uzdevumi, kurus EIB uzņemas pēc Komisijas lūguma, tās vārdā un uz tās rēķina. Komisija saskaņā ar Lēmumā noteiktajām saistībām sagatavos konkursa dokumentāciju uzaicinājumam iesniegt priekšlikumus un organizēs un izsludinās konkursu;
            
         
               d)
            
            
               Lēmuma C(2010) 7499 4. panta 3. daļā noteikts, ka Komisija un EIB slēdz nolīgumu, kurā iekļauj konkrētus noteikumus un nosacījumus, saskaņā ar kuriem EIB pilda savus uzdevumus;
            
         
               e)
            
            
               šajā nolīgumā iekļauti konkrēti noteikumi un nosacījumi, saskaņā ar kuriem rīkojas EIB, veicot uzdevumus atbilstīgi Lēmumam C(2010) 7499, kā arī konkrēti ar tiem saistīti Komisijas uzdevumi,
            
         PUSES IR VIENOJUŠĀS ŠĀDI.
   1.   NODAĻA
   
      IEVADA NOTEIKUMI
   
   1. pants
   Definīcijas
   1.   Ja vien konteksts nenosaka citādi, terminiem šajā nolīgumā ir šāda nozīme:
   
               Nolīgums
            
            
               Šis sadarbības nolīgums, tostarp tā pielikumi.
            
         
               Lēmums
            
            
               Komisijas Lēmums C(2010) 7499, ar ko nosaka kritērijus un pasākumus tādu komerciālu demonstrējumu projektu finansēšanai, kuru mērķis ir CO2 uztveršana un ģeoloģiska uzglabāšana videi drošā veidā, kā arī inovatīvu atjaunojamās enerģijas tehnoloģiju demonstrējumu projektu finansēšanai atbilstīgi sistēmai par siltumnīcas efektu izraisošo gāzu emisijas kvotu tirdzniecību Kopienā, kas izveidota ar Eiropas Parlamenta un Padomes Direktīvu 2003/87/EK.
            
         
               
                  CCS projekti
            
            
               Komerciālie demonstrējumu projekti, kuru mērķis ir CO2 uztveršana un ģeoloģiska uzglabāšana videi drošā veidā.
            
         
               
                  RES projekti
            
            
               Inovatīvu atjaunojamās enerģijas tehnoloģiju demonstrējumu projekti.
            
         
               
                  NER 300 process
            
            
               
                  CCS projektu un RES projektu atlases un finansēšanas process saskaņā ar Lēmumu un šajā nolīgumā noteikto.
            
         
               Uzaicinājumi iesniegt priekšlikumus
            
            
               Uzaicinājumi iesniegt priekšlikumus saskaņā ar Lēmuma 2. panta 2. punktu un 5. pantu.
            
         
               Piešķiršanas lēmumi
            
            
               Lēmumi par piešķiršanu atbilstīgi Lēmuma 9. pantam.
            
         
               Izpildes risks
            
            
               Risks, ka darījuma partneris, kurai EIB pārdod kvotas, pēc piegādes nesamaksā norunāto summu.
            
         
               Ieguldījuma risks
            
            
               Risks, ka EIB kvotu monetizācijas ieņēmumus iegulda tādos instrumentos, par kuriem termiņa beigās nevar atgūt kapitālu un/vai procentus saskaņā ar vienošanos.
            
         
               Atsauces cena
            
            
               Viena no turpmāk minētajām cenām, kura attiecīgā darījuma laikā ir zemākā:
               
                           a)
                        
                        
                           oficiālā norēķinu cena par piegādi, ko tajā dienā attiecībā uz ICE ECX EUA dienas standartizētiem nākotnes (tagadnes) līgumiem noteikusi un publicējusi ECX birža; vai
                        
                     
                           b)
                        
                        
                           cena, par kuru EIB vienojusies attiecīgajam darījumam.
                        
                     
         
               Attiecīgais darījums
            
            
               Vienošanās monetizēt kvotas.
            
         
               
                  EURIBOR (euro starpbanku piedāvātā likme)
            
            
               Procentu likme noguldījumiem EUR trīs mēnešu periodam, kāda publiskota plkst. 11.00 pēc Briseles laika vai vēlākā EIB pieņemamā laikā atkārtotas noteikšanas datumā Reuters lapā EURIBOR 01 vai tās pēcteča lapā, vai, ja tas nav iespējams, ar jebkādiem citiem publiskošanas līdzekļiem, ko EIB izvēlējusies šim nolūkam.
               Ja šāda likme nav šādā veidā publiskota, EIB lūdz četru lielāko EIB izraudzīto banku galvenos euro zonas birojus kotēt likmi, par kādu katrs no tiem piedāvā EUR noguldījumus par salīdzināmu summu apmēram plkst. 11.00 pēc Briseles laika atkārtotas noteikšanas datumā galvenajām bankām euro zonas starpbanku tirgū trīs mēnešu periodam. Ja ir iesniegti vismaz divi kotējumi, attiecīgā atkārtotas noteikšanas datuma likme ir kotējumu vidējais aritmētiskais.
               Ja pēc pieprasījuma saņemts mazāk par diviem kotējumiem, attiecīgā atkārtotas noteikšanas datuma likme ir vidējais aritmētiskais no likmēm, ko kotē EIB izraudzītās lielākās euro zonas bankas aptuveni plkst. 11.00 pēc Briseles laika dienā, kas ir divas attiecīgās darba dienas pēc atkārtotas noteikšanas datuma, attiecībā uz aizdevumiem EUR par salīdzināmu summu vadošajām Eiropas bankām par trīs mēnešu periodu.
            
         
               Atkārtotas noteikšanas datums
            
            
               Diena divas attiecīgās darba dienas pirms attiecīgā perioda pirmās dienas EURIBOR noteikšanai.
            
         
               Attiecīgā darba diena
            
            
               Jebkura diena, kurā darbojas TARGET 2 maksājumu veikšanai EUR valūtā.
            
         
               
                  TARGET 2
               
            
            
               Eiropas automatizētā reālā laika bruto norēķinu sistēma.
            
         
               Izmaksas
            
            
               Jebkuras maksas vai komisijas maksas, kuras tirgū maksājamas par kvotu monetizāciju, un papildu nodrošinājuma radīti procenti.
            
         2.   Šajā nolīgumā, ja vien konteksts nenosaka citādi,
   
               —
            
            
               virsraksti izmantoti tikai ērtības labad un neietekmē šā nolīguma uzbūvi vai nosacījumu interpretējumu,
            
         
               —
            
            
               vārdi, kas lietoti vienskaitlī, ietver arī daudzskaitļa nozīmi, un otrādi,
            
         
               —
            
            
               atsauce uz pantu vai pielikumu ir atsauce uz šā nolīguma pantu vai pielikumu, ja vien nav norādīts citādi.
            
         2. pants
   Nolūks
   Šajā nolīgumā iekļauti noteikumi, nosacījumi un uzdevumi, saskaņā ar kuriem EIB rīkojas, veicot savus uzdevumus atbilstīgi Lēmumam attiecībā uz projektu atlasi, kvotu monetizāciju un ieņēmumu pārvaldību un izmaksu, un konkrēti, ar tiem saistīti Komisijas uzdevumi saskaņā ar Lēmumu.
   3. pants
   Sadarbības principi un satvars
   1.   Pastiprinot dialogu un koordināciju kopēju mērķu sasniegšanai, lai tādējādi veicinātu ES politikas virzienu īstenošanu, Komisija un EIB saglabās katra savu īpašo un autonomo stāvokli atbilstīgi Līguma par Eiropas Savienības darbību nosacījumiem. Komisijai un EIB ir katrai savi konkrēti mērķi un darba metodes, tostarp atšķirīga hierarhija un lēmumu pieņemšanas procesi.
   2.   Komisija un EIB apzinās, kādas ir abu institūciju atšķirības un ierobežojumi, bet uzsver to, cik svarīga ir sadarbība, vienai otru papildinot, lai, apvienojot abu atšķirīgās spējas, līdzekļus un zinātību, īstenotu Lēmumā noteiktos uzdevumus un sasniegtu tajā noteiktos mērķus.
   4. pants
   EIB loma
   EIB veic savus uzdevumus pēc Komisijas pieprasījuma, Komisijas vārdā un uz Komisijas rēķina, un Komisija ir atbildīga attiecībā pret trešām personām. EIB veic savus uzdevumus saskaņā ar Lēmumu, šā nolīguma noteikumiem un nosacījumiem, saviem iekšējiem noteikumiem un procedūrām, labu banku praksi un atbilstīgiem pārvaldības un kontroles pasākumiem.
   5. pants
   Komisijas loma
   Komisijai ir vispārējā atbildība par NER 300 procesu un par Lēmuma īstenošanu, tostarp attiecībā uz uzaicinājumu iesniegt priekšlikumus sagatavošanu, izziņošanu un pārvaldību, projektu apstiprināšanu, galīgo atlasi un līgumu piešķiršanu.
   6. pants
   Pārskats par uzdevumiem
   1.   Šā nolīguma 1. pielikumā noteiktajos termiņos EIB:
   
               a)
            
            
               palīdz Komisijai sagatavot konkursa dokumentāciju uzaicinājumam iesniegt priekšlikumus, procedūru rokasgrāmatu projektu izvērtēšanai un uzaicinājumu iesniegt priekšlikumus;
            
         
               b)
            
            
               veic atbilstīgu projektu finanšu un tehniskās pamatotības novērtējumu, sarindo projektu priekšlikumus un sniedz ieteikumus Komisijai par piešķiršanas lēmumiem atbilstīgi procedūru rokasgrāmatā noteiktajam;
            
         
               c)
            
            
               monetizē kvotas un pārvalda un no jauna iegulda ieņēmumus;
            
         
               d)
            
            
               pārved ieņēmumus dalībvalstīm izmaksai;
            
         
               e)
            
            
               atmaksā dalībvalstīm finansējuma pārpalikumu;
            
         
               f)
            
            
               sniedz ziņojumus Komisijai.
            
         2.   Šā nolīguma 2. pielikumā noteiktajos termiņos Komisija:
   
               a)
            
            
               sagatavo procedūru rokasgrāmatu projektu izvērtēšanai;
            
         
               b)
            
            
               nodrošina 300 miljonu kvotu nodošanu un pieejamību EIB darījumu veikšanai;
            
         
               c)
            
            
               pirms līgumu piešķiršanas konsultējas ar EIB par pieejamajiem ieņēmumiem un vienojas par EIB maksājumu grafiku piešķiršanas lēmumā;
            
         
               d)
            
            
               informē EIB par pieņemtajiem piešķiršanas lēmumiem.
            
         2.   NODAĻA
   
      PROJEKTU ATLASE
   
   7. pants
   Konkursa dokumentācijas sagatavošana
   EIB palīdz Komisijai uzraudzīt un kontrolēt Komisijas nolīgto konsultantu darba kvalitāti saistībā ar projektu atlases konkursa dokumentācijas izstrādi, īpašu uzmanību pievēršot:
   
               —
            
            
               procesam/dokumentiem,
            
         
               —
            
            
               atbilstības kritērijiem,
            
         
               —
            
            
               finanšu un tehniskās pamatotības novērtējuma metodikai un izvērtējuma kritērijiem,
            
         
               —
            
            
               līguma noteikumiem un nosacījumiem,
            
         
               —
            
            
               procedūru rokasgrāmatai,
            
         
               —
            
            
               darba programmai.
            
         8. pants
   Procedūru rokasgrāmata
   1.   Komisija sagatavo procedūru rokasgrāmatu projektu izvērtēšanai, kurā nosaka vērtēšanas metodes, kuras izmantojamas pamatotības novērtējumam, kas tiks veikts saskaņā ar EIB pamatotības novērtējuma procedūrām.
   2.   EIB palīdz Komisijai sagatavot procedūru rokasgrāmatu.
   3.   Par procedūru rokasgrāmatu vienojas abas Puses.
   9. pants
   Uzaicinājumu iesniegt priekšlikumus sagatavošana
   Sagatavojot uzaicinājumus iesniegt priekšlikumus, EIB:
   
               a)
            
            
               izstrādā darba programmu atbilstīgo projektu finanšu un tehniskās pamatotības novērtējuma veikšanai, projektu priekšlikumu sarindošanai un ieteikumu sniegšanai Komisijai par piešķiršanas lēmumiem;
            
         
               b)
            
            
               izstrādā pārvaldības un projekta procesus, kas būs nepieciešami, lai, īstenojot uzdevumus saskaņā ar šo nolīgumu, pārvaldītu un pārraudzītu personālu, konsultāciju organizācijas un trešās ieinteresētās personas;
            
         
               c)
            
            
               palīdz Komisijai sagatavoties uzaicinājumu iesniegt priekšlikumus izziņošanai.
            
         10. pants
   Priekšlikumu izvērtēšana un turpmāki pasākumi
   1.   EIB:
   
               a)
            
            
               saņem projektu priekšlikumus no dalībvalstīm un izskata, vai tie ir pilnīgi;
            
         
               b)
            
            
               veic atbilstīgo projektu pamatotības novērtējumu atbilstīgi specifikācijām, kas noteiktas uzaicinājumā iesniegt priekšlikumus un procedūru rokasgrāmatā;
            
         
               c)
            
            
               sarindo priekšlikumus un sagatavo ieteikumus Komisijai par piešķiršanas lēmumu pieņemšanu saskaņā ar procedūru rokasgrāmatas prasībām;
            
         
               d)
            
            
               palīdz Komisijai novērtēt pirmās kārtas uzaicinājumu iesniegt priekšlikumus rezultātus un, ja nepieciešams, uzlabot un piemērot NER 300 procesu.
            
         2.   Komisija:
   
               a)
            
            
               pirms līgumu piešķiršanas konsultējas ar EIB par pieejamajiem ieņēmumiem un vienojas par EIB maksājumu grafiku piešķiršanas lēmumos;
            
         
               b)
            
            
               informē EIB par Komisijas pieņemtajiem piešķiršanas lēmumiem.
            
         3.   NODAĻA
   
      KVOTU MONETIZĀCIJA, IEŅĒMUMU PĀRVALDĪBA UN IZMAKSA
   
   11. pants
   Kvotu nodošana EIB
   Komisija nodrošina 300 miljonu kvotu nodošanu un pieejamību EIB darījumu veikšanai, kad ir sācis darboties Savienības reģistrs.
   12. pants
   Kvotu monetizācija
   1.   Mēneša laikā pēc tam, kad 300 miljoni kvotu ir nodotas EIB un ir pieejamas darījumu veikšanai, EIB sāk kvotu monetizāciju. To dara, vai nu tās pārdodot tās biržā, vai noslēdzot privātu vienošanos (ārpusbiržas darījums) ar vienu vai vairākiem darījumu partneriem, vai organizējot izsoles, ar nosacījumu, ka šādas izsoles tiek organizētas atbilstīgi Direktīvas 2003/87/EK 10. panta 4. punktā noteiktajiem mērķiem un principiem un šīs direktīvas ieviešanas nosacījumiem.
   2.   EIB monetizē kvotas norēķina veikšanai ne agrāk kā 2013. gada decembrī. EIB darījumu partneriem nepieprasa citu maksu, kā vien par kvotu piegādi.
   3.   EIB veic kvotu monetizāciju ar mērķi samazināt jebkādu ietekmi uz ES emisiju kvotu tirgu. EIB noteiks monetizācijas metodi, kura paredz monetizācijas laicīgumu un plānošanu, kā arī apjomu sadalīšanu monetizācijas perioda laikā un pa monetizācijas līdzekļiem (biržā vai citādi). Izmantojot monetizācijas metodi, ievēro šādus principus:
   
               a)
            
            
               vismaz 200 miljonu kvotu monetizācija jāpabeidz ne vēlāk kā 10 mēnešus pēc tam, kad kvotas nodotas EIB un kļuvušas pieejamas darījumu veikšanai;
            
         
               b)
            
            
               monetizācija jāveic periodiski – vismaz katru otro nedēļu; monetizācijas apjomiem jābūt pēc iespējas izlīdzinātiem visā monetizācijas periodā; monetizācijas apjomi un grafiks var tikt koriģēts, lai samazinātu ietekmi uz sekundāro tirgu;
            
         
               c)
            
            
               EIB nodrošina, ka monetizācijas cenas ievērojami neatšķiras no attiecīgajām sekundārā tirgus cenām visā monetizācijas periodā;
            
         
               d)
            
            
               reizi mēnesī – divu nedēļu laikā no mēneša beigām visā monetizācijas perioda laikā – EIB tīmekļa vietnē publicē ziņojumu, kurā norādīts vismaz kopējais monetizācijas apjoms un apkopotās cenas;
            
         
               e)
            
            
               monetizāciju īsteno saskaņā ar piemērojamiem normatīvajiem aktiem attiecībā uz nelikumīgi iegūtu līdzekļu legalizāciju, teroristu finansēšanu un tirgus ļaunprātīgu izmantošanu, un līdz ar to darījumu partneriem, kas rīkojas EIB vārdā, ir jāspēj pierādīt, ka viņi ievēro šos tiesību aktus.
            
         4.   Galvenos monetizācijas metodes elementus, tostarp noteikts monetizācijas periods un plānotais kopējais monetizācijas apjoms, publicē EIB tīmekļa vietnē cik drīz vien iespējams un pirms monetizācijas uzsākšanas; arī par jebkurām ievērojamām izmaiņām iespēju robežās jāinformē vismaz mēnesi iepriekš.
   5.   Lai samazinātu izpildes risku, EIB piemēro atlases procesu, kura mērķis ir nodrošināt profesionāla darījuma partnera vai darījuma partneru izvēli, piemērojot novērtējumu, kas EIB ir pieņemams, veicot parasto uzņēmējdarbību. Turklāt, ciktāl to nosaka EIB parastās vadlīnijas un pamatdarbības procedūras, EIB darījumu partneriem pieprasa nodrošinājumu kā izpildes garantiju.
   13. pants
   Ieņēmumu pārvaldība
   EIB pārvalda kvotu monetizācijas ieņēmumus atbilstīgi aktīvu pārvaldības principiem, kas izklāstīti 3. pielikumā, un atbilstīgiem pamatotības standartiem. Nopelnītos un pēc EIB komisijas maksu atskaitīšanas atlikušos procentu ieņēmumus no jauna iegulda saskaņā ar minētajiem aktīvu pārvaldības principiem, līdz to galīgai izmaksai dalībvalstīm.
   14. pants
   Ieņēmumu izmaksa
   1.   EIB:
   
               a)
            
            
               nodod dalībvalstīm ieņēmumus un atbilstīgā gadījumā arī nopelnītos procentus izmaksai dalībvalstu projektiem saskaņā ar maksājumu grafikiem, kas ietverti piešķiršanas lēmumos;
            
         
               b)
            
            
               pārvalda un no jauna iegulda ieņēmumus, kurus dalībvalstis nav izmaksājušas projektiem un kuri ir nodoti atpakaļ EIB;
            
         2.   Lai nodrošinātu ieņēmumu likviditāti un pieejamību, par maksājumu grafikiem, kas ir ietverti piešķiršanas lēmumos, Komisija vienojas ar EIB.
   4.   NODAĻA
   
      NOBEIGUMA NOTEIKUMI
   
   15. pants
   Saistības
   1.   Saskaņā ar EIB lomu, EIB atbildība saskaņā ar šo nolīgumu un citiem tajā minētajiem dokumentiem attiecas tikai uz šajā nolīgumā noteikto pienākumu un saistību izpildi.
   2.   Komisija atlīdzina EIB saistības, zaudējumus, bojājumus, izmaksas vai izdevumus, kas radušies EIB, tās pārstāvjiem, amatpersonām vai aģentiem nolīguma un citu nolīgumā minētu dokumentu uzdevumu pildīšanas rezultātā, ja vien tie nav radušies EIB nolaidīgas rīcības, bezdarbības vai ļaunprātīgas rīcības dēļ, ar nosacījumu, ka EIB iesniedz pienācīgus pierādījumus par šādām saistībām, zaudējumiem, bojājumiem, izmaksām vai izdevumiem un ka nepieciešamības gadījumā EIB pamatoti aizstāv šādu prasību.
   3.   Saistības, zaudējumus, bojājumus, izmaksas vai izdevumus, kas EIB radušies atbilstīgi iepriekšējam punktam, tostarp saistības, zaudējumus, bojājumus, izmaksas vai izdevumus, kas radušies saistībā ar ieguldījumu risku vai izpildes risku (kopā dēvēti par “saistībām, kas radušās EIB”), ko Komisija nav radījusi tīši vai nolaidības dēļ, atskaita no kvotu monetizācijas radītajiem ieņēmumiem, un tiem ir prioritāte salīdzinājumā ar visiem citiem maksājumiem, kas veicami ar šādiem ieņēmumiem. Pirms ikviena tāda maksājuma atvilkšanas, kas nav saistīts ar zaudējumiem, bojājumiem, izmaksām vai izdevumiem, kas radušies saistībā ar ieguldījumu risku vai izpildes risku, EIB sūta rēķinu Komisijai, un Komisijai tas jāapstiprina pirms maksājuma veikšanas, bez tam, šādu apstiprināšanu nedrīkst nepamatoti aizkavēt.
   4.   Tomēr, neraugoties uz iepriekšminēto un šā nolīguma noteikumiem, Komisija nav atbildīga par tādām EIB saistībām, kas pārsniedz kvotu monetizācijas iepriekš vai turpmāk radītos ieņēmumus, izņemot gadījumus, kad Komisija tīši vai nolaidības dēļ radījusi šādas EIB saistības.
   16. pants
   Komisijas maksas un izdevumi
   1.   EIB par šajā nolīgumā paredzēto uzdevumu izpildi saņem atlīdzību. EIB komisijas maksas nepārsniedz EUR 45 000 000 (četrdesmit piecus miljonus euro), un komisijas maksas un termiņus var pārskatīt atbilstīgi 17. pantam.
   2.   Komisijas maksu maksājumu grafiks ir šāds, bet komisijas maksas un termiņus var pārskatīt atbilstīgi 17. pantam:
   
               a)
            
            
               gada komisijas maksa EUR 3,48 miljonu apmērā, sākot no 2010. gada līdz pilnīgai konkursa (tostarp otrās kārtas) izvērtēšanas pabeigšanai;
            
         
               b)
            
            
               gada komisijas maksa EUR 0,52 miljonu apmērā par periodu no konkursa izvērtēšanas pabeigšanas līdz 2025. gadam;
            
         
               c)
            
            
               komisijas maksa par katra CCS projekta novērtējumu – EUR 125 000;
            
         
               d)
            
            
               komisijas maksa par katra RES projekta novērtējumu – EUR 56 250;
            
         
               e)
            
            
               par kvotu monetizāciju un ieņēmumu pārvaldību no monetizācijas sākuma līdz izmaksas beigām fiksēta komisijas maksa EUR 0,05 par kvotu.
            
         3.   EIB par komisijas maksām saņem procentus, kuru uzkrāšanas likme ir 3 mēnešu EURIBOR plus 10 bāzes punkti un kurus aprēķina reizi ceturksnī.
   4.   EIB komisijas maksas tiek atvilktas no ieņēmumu pārvaldības ienākumiem, un tām ir prioritāte salīdzinājumā ar visiem citiem maksājumiem, kas veicami ar ieņēmumu pārvaldības ienākumiem. Ieņēmumu pārvaldības ienākumi bez ierobežojumiem ietver ieņēmumu pārvaldības ienākumus saistībā ar atsauces cenu, ko definē kā jebkuru cenas pārsniegumu, par kādu EIB vienojusies monetizēt kvotas.
   5.   Izdevumus, kas radušies EIB, atskaita no kvotu monetizācijas ieņēmumiem, un tiem ir prioritāte salīdzinājumā ar visiem citiem maksājumiem, kas veicami ar šādiem ieņēmumiem. Ja darījumu partnerus ir izraudzījusies EIB, attiecīgie izdevumi jānosaka brīdī, kad izvēlas šādus darījumu partnerus.
   6.   Pirms komisijas maksu maksājumu atvilkšanas, EIB sūta komisijas maksu rēķinu Komisijai, un Komisijai tas pirms maksājuma veikšanas jāapstiprina.
   17. pants
   Komisijas maksu un termiņu pārskatīšana
   Puses īsākajā iespējamā laikā vienojas par atbilstošu un proporcionālu nolīguma nosacījumu pārskatīšanu attiecībā uz komisijas maksām un termiņiem šādos gadījumos:
   
               a)
            
            
               ja procedūru rokasgrāmatā noteiktās izvērtēšanas metodes un sīki izstrādātā darba joma ievērojami atšķiras no darba apjoma, kas paredzēts EIB standarta procedūrās pamatotības novērtējuma veikšanai;
            
         
               b)
            
            
               ja EIB saņemto projektu priekšlikumu skaits un/vai CCS un RES projektu priekšlikumu proporcionālais sadalījums ievērojami atšķiras no 1. pielikumā noteiktā skaita un proporcionālā sadalījuma;
            
         
               c)
            
            
               ja rodas aizkavējumi, ko EIB nevar kontrolēt un kas nav EIB atbildība.
            
         18. pants
   EIB aizdevumi
   EIB drīkst izsniegt aizdevumus projektiem un izvērtēs šādus projektus un veiks pamatotības novērtējumu šādu aizdevumu izsniegšanas nolūkā saskaņā ar EIB noteikumiem, principiem un procedūrām.
   19. pants
   Ziņojumi
   EIB sniedz Komisijai šādus ziņojumus:
   
               a)
            
            
               pamatotības novērtējums:
               
                           —
                        
                        
                           darba programma izvērtēšanai (četrus mēnešus pēc tam, kad izziņots pirmais uzaicinājums iesniegt priekšlikumus),
                        
                     
                           —
                        
                        
                           ziņojums par iesniegtajiem priekšlikumiem (sešas nedēļas pēc priekšlikumu saņemšanas no dalībvalstīm),
                        
                     
                           —
                        
                        
                           ik pēc trīs mēnešiem – ziņojumi par novērtējuma statusu (pirmais ziņojums trīs mēnešu laikā pēc priekšlikumu saņemšanas no dalībvalstīm, beidzamais ziņojums pēc pamatotības novērtējuma pabeigšanas, projektu sarindošanas un ieteikumu iesniegšanas Komisijai),
                        
                     
                           —
                        
                        
                           ziņojums par pieredzi, kas gūta, izvērtējot un atlasot pirmās kārtas priekšlikumus (divu mēnešu laikā pēc pirmās kārtas uzaicinājuma iesniegt priekšlikumus projektu piedāvājumu pamatotības novērtējuma pabeigšanas, projektu sarindošanas un ieteikumu iesniegšanas Komisijai);
                        
                     
         
               b)
            
            
               maksājumi:
               
                           —
                        
                        
                           ikgadējie ziņojumi par ieņēmumu maksājumiem dalībvalstīm izmaksai projektiem un par ieņēmumiem, ko dalībvalstis pārskaitījušas atpakaļ EIB (līdz katra gada 31. decembrim, no izmaksu perioda sākuma līdz beigām),
                        
                     
                           —
                        
                        
                           beigu ziņojums par dalībvalstīm izmaksātajiem kopējiem ieņēmumiem izmaksai projektiem un atlikušajiem ieņēmumiem, kas izmaksāti dalībvalstīm (līdz 31. decembrim gadā, kas seko gadam, kurā izmaksas beigušās);
                        
                     
         
               c)
            
            
               monetizācija un aktīvu pārvaldība:
               
                           —
                        
                        
                           ik pēc pieciem mēnešiem – ziņojumi par monetizāciju, pirmais – piecus mēnešus pēc kvotu monetizācijas uzsākšanas,
                        
                     
                           —
                        
                        
                           ik pēc sešiem mēnešiem – ziņojumi par aktīvu pārvaldību atbilstīgi aktīvu pārvaldības principiem, pirmais – sešus mēnešus pēc pirmo ieņēmumu saņemšanas,
                        
                     
                           —
                        
                        
                           finanšu pārskati.
                        
                     
         20. pants
   Revīzija
   EIB pēc Komisijas lūguma precizē vai pārbauda konkrētus finanšu vai uzskaites ziņojumus, ko tā sniegusi saskaņā ar šo nolīgumu. Ja Komisija lūdz, lai šādas pārbaudes veic ārējs revidents, EIB šādam nolūkam norīko savus ārējos revidentus. EIB ir tiesības atgūt jebkuras saprātīgas izmaksas, kas radušās EIB ārējiem revidentiem saistībā ar Komisijas lūgumu, tādā pašā veidā kā izdevumus, kuru atgūšana noteikta 16. panta 5. punktā, un papildus tiem.
   21. pants
   Vadības komiteja
   1.   Šā nolīguma īstenošanu uzrauga vadības komiteja, kuru veido vismaz:
   
               —
            
            
               divi locekļi, ko direktoru līmenī iecēlusi Komisija,
            
         
               —
            
            
               divi locekļi, ko direktoru līmenī iecēlusi EIB.
            
         2.   Vadības komiteja:
   
               —
            
            
               regulāri pārskata šā nolīguma uzdevumu un mērķu īstenošanas gaitu un sasniegumus,
            
         
               —
            
            
               pārskata un sniedz atzinumus par stratēģiskiem un politikas jautājumiem saistībā ar šo nolīgumu,
            
         
               —
            
            
               apspriež strīdus, ar kuriem atbilstīgi nolīgumam pie tās vērsušās Puses, un meklē tiem risinājumu,
            
         
               —
            
            
               izskata jebkurus citus jautājumus, kas tai uzticēti saskaņā ar šo nolīgumu.
            
         3.   Vadības komiteja lēmumus pieņem ar balsu vairākumu.
   4.   Vadības komitejas locekļi rīkojas tās Puses vārdā un saskaņā ar tās Puses norādījumiem, kura tos iecēlusi.
   5.   Par piedalīšanos vadības komitejas sanāksmēs komitejas locekļi atalgojumu nesaņem.
   6.   Komisija nodrošina vadības komitejas sekretariātu.
   7.   Sekretariāts veic šādus uzdevumus:
   
               —
            
            
               sagatavo priekšlikumu vadības komitejas reglamentam,
            
         
               —
            
            
               organizē vadības komitejas sanāksmes, tostarp sagatavo un izplata vadības komitejas dokumentus, darba plānus un sanāksmju protokolus,
            
         
               —
            
            
               jebkurus citus uzdevumus, kas noteikti sadarbības nolīgumā vai ko uzdevusi vadības komiteja.
            
         8.   Pušu saziņu attiecībā uz vadības komiteju organizē sekretariāts.
   9.   Vadības komiteja sanāk pēc tās locekļu ierosinājuma, bet ne retāk kā divas reizes gadā. Vadības komitejas sanāksmes organizē sekretariāts.
   10.   Vadības komiteja apstiprina savu reglamentu pēc tam, kad sekretariāts ir sagatavojis attiecīgu priekšlikumu.
   11.   Vadības komiteja ievēl priekšsēdētāju, kurš ir Komisijas pārstāvis.
   22. pants
   Konfidencialitāte
   Neskarot konfidencialitātes saistības, ko EIB uzņēmusies attiecībā pret trešām personām un saskaņā ar 23. pantu, Komisija un EIB apņemas nodrošināt konfidencialitāti un bez otras Puses rakstiskas atļaujas neizpaust trešām personām dokumentu saturu, informāciju vai citus materiālus, kam ir tieša saistība ar šo nolīgumu, kā arī neizpaust jebkādu citu nolīgumā minētu vai saistībā ar veicamajiem uzdevumiem iegūtu dokumentu saturu, ja tie klasificēti kā konfidenciāli. Tomēr šī apņemšanās neietekmē informācijas paziņošanu, ja to pieprasa likuma vara vai tiesu nolēmums, ja tiesas jurisdikcijā ir lieta, kas saistībā ar nolīgumu var ietvert informācijas paziņošanu Eiropas Parlamentam vai Padomei un jo īpaši Eiropas Savienības Revīzijas palātai.
   23. pants
   Pārredzamība
   Puses apņemas veikt nepieciešamo koordinēšanu, lai nolīgums tiktu publicēts pēc iespējas īsākā laikā pēc tā stāšanās spēkā. EIB veic nolīgumā paredzētos uzdevumus saskaņā ar EIB Pārredzamības politiku.
   24. pants
   Stāšanās spēkā
   Šis nolīgums stājas spēkā dienā, kad to parakstījušas abas nolīguma Puses, un dienā, kad stājas spēkā Lēmums.
   25. pants
   Nolīguma izbeigšana
   1.   Nolīguma darbība tiek izbeigta šādos gadījumos:
   
               a)
            
            
               pēc izmaksu veikšanas;
            
         
               b)
            
            
               Lēmuma atcelšana;
            
         
               c)
            
            
               pēc konsultācijām ar otru Pusi, un ja vadības komitejai nodotais jautājums saprātīgā termiņā nav atrisināts abpusēji pieņemami, Puse var izbeigt šo nolīgumu, ja tā atzīst, ka ir pamats uzskatīt, ka turpmāka sadarbība saskaņā ar nolīgumu nav iespējama, jo ir zudusi savstarpēja uzticība, tostarp tāpēc, ka otra Puse ir materiāli un pastāvīgi pārkāpusi nolīguma saistības.
            
         2.   Pēc izmaksu veikšanas, atbilstīgi a) apakšpunktam, EIB nodod dalībvalstīm līdzekļus, kas nav izmaksāti projektiem saskaņā ar lēmumiem, ko pieņem Komisija, balstoties uz Direktīvas 2003/87/EK 10.a panta 7. punktā noteiktajiem principiem.
   3.   Ja nolīgums tiek izbeigts pirms termiņa saskaņā ar b) vai c) apakšpunktu, EIB visas nemonetizētās kvotas, kas atrodas tās pārziņā, visus monetizēto kvotu ieņēmumus un visus ieņēmumu pārvaldības ienākumus, kas nav ieņēmumi vai ienākumi, kas nepieciešami EIB komisijas maksu, izdevumu, izmaksu, zaudējumu vai saistību segšanai, nodod Komisijai (kas rīkojas dalībvalstu vārdā). Nolīguma izbeigšana neietekmē Pušu pienākumu turpināt pildīt savas nolīgumā noteiktās saistības attiecībā uz kvotām, kuras ir monetizētas atbilstīgi līgumiem ar trešām personām.
   4.   Ja nolīgums tiek izbeigts pirms termiņa, Puse ievēro otras Puses nevainīguma principu un atlīdzina tai izmaksas, zaudējumus vai saistības, kas radušās nolīguma pirmstermiņa izbeigšanas dēļ, ja šāda nolīguma izbeigšana notiek pirmās Puses nolaidīgas rīcības vai bezdarbības vai ļaunprātīgas rīcības dēļ vai nolīguma izbeigšana notiek tādēļ, ka pirmā Puse nepilda materiālās saistības, kas tai noteiktas nolīgumā.
   26. pants
   Regulējošie tiesību akti un strīdu izšķiršana
   Nolīgumam piemēro Savienības tiesību aktu vispārējos principus. Visus Pušu strīdus par šā nolīguma interpretēšanu, piemērošanu vai īstenošanu un par dokumentiem, kas tajā minēti, tostarp par nolīguma pastāvēšanu, spēkā esamību vai izbeigšanu, ko nevar atrisināt miermīlīgi pēc vadības komitejas iesaistīšanās, iesniedz izskatīšanai Eiropas Savienības Tiesā.
   27. pants
   Grozījumi, atteikumi un atļaujas
   Visi grozījumi, atteikumi un atļaujas saistībā ar nolīgumu jānoformē rakstveidā, un tie jāparaksta abu Pušu pilnvarotajām personām.
   28. pants
   Saistību nodošana
   Nevienai no Pusēm bez otras Puses rakstiskas piekrišanas nav tiesību daļēji vai pilnībā nodot no šā nolīguma izrietošās tiesības vai saistības citai pusei.
   29. pants
   Saziņa
   1.   Visi paziņojumi un cita informācija saistībā ar šo nolīgumu otrai Pusei nosūtāmi uz šādām adresēm:
   
               Komisija
            
            
               
                           
                              European Commission
                           
                        
                     
                           
                              Directorate-General for Climate Action
                           
                        
                     
                           
                              For the attention of the Director, Directorate C
                           
                        
                     
                           
                              Rue de la Loi/Wetstraat 200
                           
                        
                     
                           
                              1049 Bruxelles/Brussel
                           
                        
                     
                           
                              BELGIQUE/BELGIË
                           
                        
                     
         
               EIB
            
            
               
                           
                              European Investment Bank
                           
                        
                     
                           
                              For the attention of the Director-General
                           
                        
                     
                           
                              Ops A Directorate
                           
                        
                     
                           
                              100, boulevard Konrad Adenauer
                           
                        
                     
                           
                              2950 Luxembourg
                           
                        
                     
                           
                              LUXEMBOURG
                           
                        
                     
         2.   Jebkādas izmaiņas iepriekšminētajās adresēs stājas spēkā tikai pēc tam, kad tās paziņotas otrai Pusei.
   30. pants
   Pielikumi
   Šā nolīguma neatņemama sastāvdaļa ir apsvērumi un klātpievienotie pielikumi:
   
               1. pielikums
            
            
               :
            
            
               Termiņi, kas jāievēro EIB
            
         
               2. pielikums
            
            
               :
            
            
               Termiņi, kas jāievēro Komisijai
            
         
               3. pielikums
            
            
               :
            
            
               Aktīvu pārvaldības principi
            
         Šis nolīgums ir sastādīts četros oriģinālos eksemplāros angļu valodā, katra Puse saņem divus eksemplārus turpmāk norādītajā datumā.
   
      Briselē, 2010. gada 3. novembrī
      Londona, 2010. gada 4. novembrī
      
         
            Eiropas Komisijas vārdā –
         
            ģenerāldirektors
         
         Jos DELBEKE
      
      
         
            Eiropas Investīciju bankas vārdā –
         
            viceprezidents
         
         Simon BROOKS
      
   
   
      (1)  OV L 275, 25.10.2003., 32. lpp.
   
      I PIELIKUMS
      
         Termiņi, kas jāievēro EIB
      
      Termiņi, kas jāievēro EIB, ir parādīti divās turpmākajās tabulās, un komisijas maksas un termiņus var pārskatīt atbilstoši 17. pantam.
      Turpmāk norādītie termiņi atbilst prognozei, ka projektu priekšlikumu kopējais skaits abās uzaicinājuma iesniegt priekšlikumus kārtās būs 165, tostarp:
      
                  a)
               
               
                  20 projektu priekšlikumi attiecībā uz CCS projektiem un 90 projektu priekšlikumi attiecībā uz RES projektiem pirmajā uzaicinājumā iesniegt priekšlikumus; un
               
            
                  b)
               
               
                  10 projektu priekšlikumi attiecībā uz CCS projektiem un 45 projektu priekšlikumi attiecībā uz RES projektiem otrajā uzaicinājumā iesniegt priekšlikumus.
               
            1.a)   Pirmais uzaicinājums iesniegt priekšlikumus
      
      
                  Uzdevumi
               
               
                  Termiņš
               
            
                  
                     Komisijas izziņots pirmais uzaicinājums iesniegt priekšlikumus
                  
               
            
                  Izstrādāt darba programmu un ziņot Komisijai
               
               
                  Četrus mēnešus pēc uzaicinājuma iesniegt priekšlikumus izziņošanas
               
            
                  
                     Dalībvalstis iesniedz priekšlikumus EIB
                  
               
            
                  Priekšlikumu saņemšana, pabeigtības izvērtēšana un ziņošana Komisijai
               
               
                  Sešas nedēļas pēc priekšlikumu saņemšanas
               
            
                  Ziņojumi par novērtējuma statusu
               
               
                  Reizi trijos mēnešos, pirmais – trīs mēnešus pēc priekšlikumu saņemšanas, beidzamais – pēc novērtējuma pabeigšanas
               
            
                  Pamatotības novērtējuma pabeigšana, projektu sarindošana un ieteikumi attiecībā uz piešķiršanas lēmumiem
               
               
                  Deviņus mēnešus pēc priekšlikumu saņemšanas
               
            
                  Ziņojums par pieredzi, kas gūta pēc pirmā uzaicinājuma iesniegt priekšlikumus
               
               
                  Divus mēnešus pēc tam, kad pabeigta pirmās kārtas uzaicinājuma iesniegt priekšlikumus izvērtēšana
               
            1.b)   Otrais uzaicinājums iesniegt priekšlikumus
      
      
                  Uzdevumi
               
               
                  Termiņš
               
            
                  
                     Komisijas izziņots otrais uzaicinājums iesniegt priekšlikumus
                  
               
            
                  Izstrādāt darba programmu un ziņot Komisijai
               
               
                  Četrus mēnešus pēc uzaicinājuma iesniegt priekšlikumus izziņošanas
               
            
                  
                     Dalībvalstis iesniedz priekšlikumus EIB
                  
               
            
                  Priekšlikumu saņemšana, pabeigtības izvērtēšana un ziņošana Komisijai
               
               
                  Sešas nedēļas pēc priekšlikumu saņemšanas
               
            
                  Ziņojumi par novērtējuma statusu
               
               
                  Reizi trijos mēnešos, pirmais – trīs mēnešus pēc priekšlikumu saņemšanas, beidzamais – pēc novērtējuma pabeigšanas
               
            
                  Pamatotības novērtējuma pabeigšana, projektu sarindošana un ieteikumi attiecībā uz piešķiršanas lēmumiem
               
               
                  Deviņus mēnešus pēc priekšlikumu saņemšanas
               
            
         Vispārīgi
      
      
                  Ziņojumi par ieņēmumu izmaksu dalībvalstīm izmaksai projektiem
               
               
                  Katra gada 31. decembris, sākot no gada sākuma līdz izmaksu perioda beigām
               
            
                  Nobeiguma ziņojums par ieņēmumu izmaksu dalībvalstīm
               
               
                  31. decembris gadā, kas seko gadam, kurā izmaksas pabeigtas
               
            
         Monetizācija un aktīvu pārvaldība
      
      
                  Monetizācija
               
               
                  
                              —
                           
                           
                              Monetizāciju sāk viena mēneša laikā pēc tam, kad 300 miljoni kvotu ir nodotas EIB un ir pieejamas darījumu veikšanai;
                           
                        
                              —
                           
                           
                              Vismaz 200 miljonu kvotu monetizācija jāpabeidz ne vēlāk kā 10 mēnešus pēc tam, kad kvotas nodotas EIB un kļuvušas pieejamas darījumu veikšanai;
                           
                        
                              —
                           
                           
                              Monetizācija notiek periodiski vismaz katru otro nedēļu, un summām jābūt pēc iespējas izlīdzinātām visā monetizācijas periodā.
                           
                        
            
                  Ziņojums par monetizāciju
               
               
                  Ik pēc pieciem mēnešiem, pirmais – piecus mēnešus pēc kvotu monetizācijas uzsākšanas
               
            
                  Ziņojums par aktīvu pārvaldību
               
               
                  Ik pēc sešiem mēnešiem, pirmais – sešus mēnešus pēc pirmo ieņēmumu saņemšanas
               
            
                  Finanšu pārskats
               
               
                  Ik gadu, sākot ar tā gada beigām, kurā ir sākta kvotu monetizācija
               
            
                  Finansējuma pārpalikuma nodošana dalībvalstīm
               
               
                  Izmaksu perioda beigās
               
            
   
      2. PIELIKUMS
      
         Termiņi, kas jāievēro Komisijai
      
      
                  Uzdevumi
               
               
                  Termiņš
               
            
                  Nodrošināt procedūru rokasgrāmatu projektu izvērtēšanai
               
               
                  Līdz pirmā uzaicinājuma iesniegt priekšlikumus izziņošanai
               
            
                  Nodot kvotas EIB
               
               
                  Tiklīdz sācis darboties Savienības reģistrs
               
            
                  Informēt EIB par piešķiršanas lēmumiem
               
               
                  14 dienu laikā no lēmuma par piešķiršanu
               
            
   
      III PIELIKUMS
      
         AKTĪVU PĀRVALDĪBAS PRINCIPI KVOTU MONETIZĀCIJAS RADĪTO IEŅĒMUMU PĀRVALDĪBAI
      
      Peļņas pārvaldīšanas nolūkā EIB ir jāveic aktīvu sadalīšana, lai nodrošinātu, ka, no vienas puses, tiek sasniegts maksimāls ekonomisks labums no pelņas pārvaldības, un, no otras puses, risks zaudēt kapitālu tirgus svārstību dēļ ir pietiekami mazs.
      Lai veiktu aktīvu sadalīšanu, EIB ir jāizdara pieņēmumi attiecībā uz nākotnē veicamo izmaksu naudas plūsmu. Būtībā naudas līdzekļu rezerve (no kuras tiktu veiktas izmaksas) atbilstu piecu gadu lineārai izmaksai, tas ir, 20 % gadā, bet iepriekšējos gados neizmaksātās summas tiek ieskaitītas kārtējam gadam plānotajā likviditātes rezervē. Piemēram, pirmajam gadam plānotā naudas līdzekļu rezerve būtu 20 % no aktīviem, kas veido portfeli. Ja pirmajā gadā tiek izmaksāti tikai 10 % no portfeļa sākotnējā apjoma, likviditātes rezerve otrajam gadam sasniegtu 30 % (tā ir summa, ko veido 20 %, kas sākotnēji paredzēti otrajam gadam, un 10 %, kas atlikuši no pirmā gada) utt. Tomēr, pamatojoties uz faktisko un paredzamo izmaksu plānu, EIB var katru gadu koriģēt šo pieņēmumu, lai optimizētu aktīvu sadalīšanas procesu.
      Ievērojot ierobežojumus, ar ko nosaka minimālo likviditātes rezervi un maksimālo pieejamo ieguldījumu portfeļa termiņu (kas sākotnēji ir pieci gadi), EIB var lemt par termiņu, kurā tiek izmantoti ieguldījuma aktīvi. Atsevišķos gadījumos EIB ir tiesības saglabāt likviditātes rezervi augstākā līmenī, nekā to paredz minimālās prasības.
      1.   Ievads
      
      1.1.   EIB kase pārvalda visus aktīvus saistībā ar šo nolīgumu.
      1.2.   Veicot mandātā noteiktos darījumus, EIB kase piemēro tos pašus pamatotības novērtējuma standartus un rūpīgumu, kādus tā piemēro, pārvaldot savus EIB kases portfeļus vai attiecībā uz citiem saviem mandātiem.
      2.   Vispārējie pārvaldības principi
      
      2.1.   Portfeļa aktīvus iegulda tikai instrumentos euro.
      2.2.   Aktīvu portfeļa pārvaldība notiek saskaņā ar aktīvu pārvaldības nozares labāko praksi un saskaņā ar tradicionālajiem finanšu darbības uzraudzības noteikumiem. Īpaša uzmanība jāpievērš tam, lai nodrošinātu, ka pārvaldītie aktīvi nodrošina pietiekamu likviditāti, tanī pašā laikā optimizējot atdevi, lai tā būtu samērojama ar šajos principos noteiktajiem riska ierobežojumiem.
      2.3.   Portfeļa aktīvu pārvaldība notiek saskaņā ar šādiem principiem:
      
                  —
               
               
                  Ieguldījumus veic noguldījumos, īstermiņa naudas tirgus instrumentos un fiksēta ienākuma instrumentos. Prioritāte ir kapitāla saglabāšana.
               
            
                  —
               
               
                  Ir jāuztur naudas līdzekļu konts ar iespēju izvietot termiņnoguldījumus, kas absorbētu likviditātes plūsmu un kalpotu kā naudas līdzekļu rezerve.
               
            2.4.   Vērtspapīru darījumi notiek saskaņā ar principu “piegāde pret samaksu” ar Euroclear, Clearstream un/vai atzītām vietējām pārvedumu sistēmām.
      3.   Ieguldījumu veidi
      
      3.1.   Atbilstīgo ieguldījumu apjoms
      
      
         Likviditātes portfelis
      
      
                  3.1.1.
               
               
                  Līdzekļu apjomu (kas atbilst nepieciešamajam attiecīgā gada likviditātes rezervei) iegulda monetārajā portfelī, kas aptver ieguldījumus, īstermiņa obligācijas un īstermiņa naudas tirgus instrumentus, kuru atlikušais termiņš nepārsniedz 100 dienas no tirdzniecības dienas (vai atbilstīgā naudas tirgus fondā, piemēram, EIB vienotajā fondā). Parādnieku bankām, kuras pilnvarotas veikt šādus ieguldījumus, jauno instrumentu īstenošanas brīdī saskaņā ar Moody’s vai līdzvērtīgu reitingu, jābūt piešķirtam vismaz īstermiņa P-1 reitingam. Uzskatāms, ka šis reitinga kritērijs tiek ievērots, ja vismaz viena no trim aģentūrām, t. i., Moody’s, Standard & Poor’s vai Fitch (vai to likumiskie pēcteči) ir piešķīruši nepieciešamo vai augstāku reitingu.
               
            
         Ieguldījumu portfelis
      
      
                  3.1.2.
               
               
                  Atlikušie līdzekļi veido ieguldījumu portfeli (vai ilgtermiņa fondam līdzvērtīgu līdzekli). Vismaz 55 % ieguldījumu portfeļa nominālvērtības jāveido obligācijām, ko emitējušas vai garantējušas euro zonas valstis un to aģentūras ar līdzvērtīgu valsts risku (piemēram, valdības vekseļi, valdības obligācijas, valdības aģentūru obligācijas un valdības garantētas obligācijas) vai pārvalstu institūcijas.
               
            
                  3.1.3.
               
               
                  Atlikušie 45 % ieguldījuma portfeļa var būt obligācijās un diskonta dokumentos, ko emitējušas valstis, kas nav euro zonas valstis, vai to aģentūras, obligācijas, kuras garantē valstis, kas nav euro zonas valstis, kā arī nodrošinātas obligācijas.
               
            3.2.   Kredītlimits
      
      Kredītlimitus nosaka katram sadarbības partnerim, ņemot vērā individuālo reitingu un pārvaldāmā portfeļa kopējā apjoma attīstību.
      3.3.   Ieguldījumu koncentrācijas ierobežojumi
      
      
         Likviditātes portfelis
      
      
                  3.3.1.
               
               
                  Kamēr likviditātes portfeļa pārvaldāmo līdzekļu summa ir mazāka nekā EUR 100 miljoni, maksimālā koncentrācija vienam darījumu partnerim ir EUR 10 miljoni. Tiklīdz likviditātes portfeļa pārvaldāmie līdzekļi pārsniedz EUR 100 miljonus, maksimālā koncentrācija vienam darījumu partnerim ir 10 % no likviditātes portfeļa nominālās vērtības.
               
            
         Ieguldījumu portfelis
      
      
                  3.3.2.
               
               
                  Lai nodrošinātu pietiekamu riska diversificēšanu, viena emitenta vērtspapīros ieguldītā kopējā summa nedrīkst pārsniegt 10 % (euro zonas valstu gadījumā 20 %) no vērtspapīru portfeļa nominālsummas. Ja vērtspapīros ieguldīto aktīvu kopējā summa ir mazāka nekā EUR 100 miljoni, vienas emisijas vai emitentu skaitam jābūt vismaz tādam, kādu pieļauj viens vērtspapīru ieguldījums EUR 10 miljonu apmērā.
               
            
                  3.3.3.
               
               
                  Kopējais ieguldījums emisijā nedrīkst pārsniegt 10 % no šajā emisijā emitēto vērtspapīru nominālsummas.
               
            4.   Automātiska vērtspapīru aizdošana
      
      Ir atļauts veikt vērtspapīru automātisku aizdošanu, ko administrē vērtspapīru turētājs.
      5.   Ārējā revīzija un vērtspapīru turētājs
      
      Portfelis ir pakļauts ikgadējai ārējai revīzijai.
      Portfelī esošie vērtspapīri EIB vārdā tiks turēti viena vai vairāku vērtspapīru turētāju kontos.
      Komisijas maksas par revīzijas veikšanu un vērtspapīru turēšanu, tiklīdz tās rodas, tiks pilnībā veiktas no portfeļa.
      6.   Ziņojumi
      
      EIB sniedz ziņojumu ik pēc sešiem mēnešiem. Par šādu ziņojumu saturu Puses vienojas vēlāk.
      7.   Nobeiguma noteikumi
      
      EIB ierosina un Puses vienojas par detalizētu ieguldījumu stratēģiju, ieguldījumu standartiem un kredītlimitiem vismaz trīs mēnešus pirms faktiskā ieguldījuma veikšanas.
      Ieguldījumu stratēģija, ieguldījumu standarti un kredītlimiti atjaunināmi ik gadu vai kad vien nepieciešams.